**Јавни позив за учешће у YEP инкубатору пословних идеја**

Град Бијељина – Одсјек за локални економски развој и европске интеграције и Пројекат запошљавања младих (YEP), који се реализује уз подршку Владе Швајцарске, позивају заинтересоване особе настањене на подручју Бијељине да се пријаве за учешће у програму подршке предузетништву кроз **YEP Инкубатор пословних идеја**. YEP и Град Бијељина ће учесницима осигурати подршку у јачању личних предузетничких капацитета, развоју модела и пословног плана за свој подухват, техничкој имплементацији производа и/или услуга те менторство у регистрацији и развоју бизниса. На крају процеса инкубације, полазници ће своје бизнисе представити стручној комисији. Пословним подухватима који добију позитивну оцјену биће понуђен пакет подршке који укључује инвестициона средства за покретање бизниса те менторску подршку у областима за које се укаже потреба. Пријаве за учешће у YEP инкубатору пословних идеја је могуће предати до **17.02.2018.** године у просторијама **Градске управе Бијељина, Трг краља Петра I Карађорђевића 1, 76300 Бијељина, са назнаком НЕ ОТВАРАЈ – „Програм подршке предузетништву кроз YEP Инкубатор пословних идеја“, доставити: Одсјеку за локални економски развој и европске интеграције, канцеларија број 15.**или **путем e-mail адресе** **ivana.ljubinkovic@gradbijeljina.org**

Детаљније информације о начину и условима пријаве су доступне у наставку овог јавног позива.

**Уводне информације**

***Пројекат запошљавања младих*** (YEP) се у Босни и Херцеговини реализује од 2008. године. Тренутна, трећа фаза пројекта, обухвата период од 2016 – 2020. године. YEP реализује њемачка консултантска кућа „GOPA“ а подржава Влада Швајцарске. Једна од кључних компоненти Пројекта је подршка предузетништву, која подразумијева конкретну подршку оснивању предузећа и креирању нових радних мјеста, укључујући и посебну подршку за пословне подухвате из домена социјалног предузетништва. Под социјалним предузећима подразумијевају се пословни подухвати који на иновативан начин рјешавају друштвене проблеме, нпр. у области заштите околине, културних или природних вриједности, смањења незапослености и слично. Више информација о Пројекту запошљавања младих доступно је на [www.yep.ba](http://www.yep.ba)

Сарадња **Пројекта запошљавања младих (YEP)** и **Града Бијељине** формализована је у децембру 2017. године потписивањем Уговора о сарадњи за реализацију програма подршке предузетништву на подручју локалне заједнице. Овај програм финансиран је и реализован заједнички у форми локалног партнерства за предузетништво и запошљавање. Концепт локалног партнерства подразумијева отвореност за увођење додатних заинтересованих партнера из локалне заједнице (јавних служби за запошљавање, послодаваца, организација цивилног друштва, образовних институција и других) који имају капацитете за пружање подршке предузетништву и запошљавању.

**Пропозиције**

**1. Предмет позива**–Пријавом на овај позив, заинтересовани апликанти пријављују се за учешће у YEP инкубатору пословних идеја који се реализује у сарадњи са Градом Бијељина- Одсјек за локални економски развој и европске интеграције.

**2. Предмет пословне идеје** – за учешће у YEP Инкубатору пословних идеја могуће је аплицирати са пословном идејом која као резултат подразумијева формално оснивање привредног субјекта, без обзира на форму регистрације. Ограничења у вези области или индустрија из које долазе пословне идеје су оне које налаже законодавство. Додатно, нису прихватљиве пословне идеје које имају негативан утицај на људско здравље (нпр. производња, прерада или пуштање у промет алкохолних пића или дуванских производа, производња која има значајан утицај на загађење људске околине и слично. У области социјалног предузетништва, као референтни документ који прописује вриједности, основне појмове и принципе социјалног предузетништва користе се Платформе за социјално предузетништво РС и ФБиХ, развијене од стране Федералног завода за запошљавање и Министарства за рад и борачко-инвалидску заштиту РС.

**3. Подносиоци** –**25 учесника** ће бити изабрано за учешће у YEP инкубатору пословних идеја од стране Комисије. Овај јавни позив је отворен за све пријаве:

* Физичким лицима са пријављеним мјестом боравка на подручју Бијељине.
* Организацијама цивилног друштва (удружења грађана и фондације), заинтересованим за покретање социјалних/друштвених предузетничких подухвата.

Услови за учешће су:

* Да имате пословну идеју коју желите да покренете и успоставите формални бизнис или ако посједујете неформалну (нерегистровану) дјелатност и желите да је формализујете/региструјете;
* Да припадате једној или више циљних група (види доле);
* Ако посједујете минималне техничке вјештине за вођење производног процеса или управљање пословне активности;
* Завршена средња или виша школа или искуство на пословима које обухвата Ваша пословна идеја;
* Техничко или занатско знање и друге вјештине неопходне за обављање предметне дјелатности.

Циљне групе:

* Незапослени;
* Запослени који би хтјели да покрену властити посао;
* Млади;
* Жене;
* Организације цивилног друштва, заинтересоване за ангажман у области социјалног предузетништва.

**4. Поступак пријаве** – пријаве је могуће поднијети у периоду **17.01 – 17.02.2018.** године, испуњавањем одговарајућег ***Пријавног формулара за* YEP *Инкубатор пословних идеја***. Попуњен формулар и пратеће документе могуће је предати у писаној или електронској форми. Попуњена пријава се предаје у – **Градској управи Бијељина, Трг краља Петра I Карађорђевића 1, 76300 Бијељина са назнаком НЕ ОТВАРАЈ - „Програм подршке предузетништву кроз YEP Инкубатор пословних идеја“ доставити: Одсјеку за локални економски развој и европске интеграције,** док је електронску пријаву могуће послати на адресу ivana.ljubinkovic@gradbijeljina.org . За било који од два понуђена начина предаје пријаве, битно је осигурати да је Пријавни формулар попуњен у потпуности, односно да нема недостајућих информација.

Након истека периода за прикупљање апликација из овог Јавног позива, вашу пријаву ће оцијенити Комисија за административну усклађеност коју чине представници Пројекта запошљавања младих (YEP) и чланови Пројектног тима Градске управе Бијељина. Непотпуне апликације неће бити разматране од стране Комисије и биће одбачене. Уколико задовољавате услове за учешће и уколико Ваша апликација буде позитивно оцијењена у односу на друге апликације, бићете позвани на презентацију Програма **YEP** Инкубатора на којој ћете бити обавијештени о наредним корацима које треба да слиједите како би се избјегле све нејасноће у вези са потенцијалним корисницима, који имају право учешћа у Програму.

**5. Садржај подршке** – Учесници YEP *Инкубатора пословних идеја* кроз учешће у програму подршке могу добити:

1. Стручну подршку у јачању предузетничких вјештина;
2. Стручну подршку у развоју пословног модела;
3. Менторску подршку у разради и финализацији пословног плана;
4. Подршку за презентовање идеје другим инвеститорима;
5. Финансијску подршку у изради прототипа производа и/или услуге;
6. Финансијску инвестицију и дугорочно менторство, зависно од показатеља бизнис плана и оцјене стручне комисије.

Све побројане форме подршке ће бити понуђене само оним предузетницима који буду успјешно савладали појединачне циклусе програма. Подршка у сваком наредном циклусу условљена је успјешним завршетком претходног циклуса инкубације пословне идеје. У случају неиспуњавања преузетих обавеза од стране тимова, YEP и представници органа локалне управе задржавају право да у било ком тренутку искључе било којег предузетника из процеса пружања подршке.

**Процес подршке**

Инкубација пословних идеја се састоји од више циклуса. На крају сваког циклуса, предузетници који су успјешно завршили постављене задатке, прелазе у наредни циклус:

1. Циклус почетне процјене личних капацитета, посвећености предузетника и квалитета пословне идеје. Састоји се од четверодневног догађаја у току којег се процјењује квалитет и оригиналност пословне идеје те компетенције и посвећеност предузетника реализацији идеје. Успјешан завршетак ове фазе подразумијева демонстрацију спремности за прихватање нових знања из области предузетништва, комерцијални потенцијал подухвата и посвећеност предузетника реализацији пословне идеје.
2. Циклус инкубације пословних идеја кроз јачање предузетничких капацитета и валидацију пословних идеја. У овај циклус укључују се предузетници који су успјешно завршили први циклус подршке. Подразумијева двомјесечни процес који укључује три четверодневна догађаја и серију задатака за самостални рад.
3. Циклус израде детаљног бизнис плана. У овај циклус укључују се предузетници који су успјешно завршили други циклус. Подразумијева тромјесечну менторску подршку у дефинисању свих елемената бизнис плана, укључујући и финансијске пројекције и очекивано вријеме до постизања одрживости.
4. Процес израде прототипа производа и/или услуге који су предмет пословне идеје. Процес се изводи паралелно са другим и трећим циклусом. На изради прототипа својих производа/услуга, предузетници генерално раде самостално. Изузетно, у случају потребе, у овој фази је могуће добити двије врсте подршке:
	1. Уколико набавка, монтажа и/или тестирање дијелова и опреме захтијевају средства која предузетник на други начин није у могућности осигурати, могуће је аплицирати за ограничена средства.
	2. Уколико тиму у процесу израде прототипа недостају стручна знања, могуће је аплицирати за стручно менторство. YЕП Инкубатор ће по пријему и одобравању захтјева покушати идентификовати и ангажовати одговарајуће менторе који су у посједу знања и искустава потребних за развој жељеног прототипа.
5. Представљање пословних модела пред стручном комисијом за оцјену пословних планова.
6. Инвестирање и дугорочна подршка. Пословним подухватима чији комерцијални потенцијал буде позитивно оцијењен током евалуације од стране стручне комисије, биће понуђен пакет дугорочне подршке који укључује стручну подршку (менторство) и инвестицијски пакет (финансијску подршку).

Број: 02-014-1-68/18

Бијељина, 15.01.2018. године

 **ГРАДОНАЧЕЛНИК**

 Мићо Мићић